छत्तीसगढ़ को मिला पहला अंतर्राष्ट्रीय क्रिकेट स्टेडियम | छत्तीसगढ़ को मिला पहला अंतर्राष्ट्रीय क्रिकेट स्टेडियम - Hindi Oneindia
छत्तीसगढ़ को मिला पहला अंतर्राष्ट्रीय क्रिकेट स्टेडियम
रायपुर, 11 सितम्बर (आईएएनएस)। छत्तीसगढ़ को पहला अंतर्राष्ट्रीय क्रिकेट स्टेडियम मिल गया है। राज्यपाल ई. एस. एल. नरसिंहन और मुख्यमंत्री रमन सिंह ने गुरुवार को इसका उद्घाटन किया।
प्रदेश के खेलमंत्री बृजमोहन अग्रवाल ने दावा किया कि कोलकाता के ईडन गरडस के बाद यह देश का दूसरा सर्वश्रेष्ठ स्टेडियम है।
मुंबई-कोलकाता राष्ट्रीय राजमार्ग पर स्थित नया रायपुर में बने इस स्टेडियम के उद्घाटन के बाद 60 हजार लोगों की मौजूदगी में राज्यपाल एकादश और मुख्यमंत्री एकादश के बीच एक ट्वेंटी-20 मैच खेला गया।
प्रदेश में नवंबर में चुनाव होने हैं, ऐसे में भारतीय जनता पार्टी (भाजपा) ने राज्य को पहला क्रिकेट स्टेडियम देने का श्रेय लेने की मुहिम शुरू कर दी है।
इसी सिलसिले में अग्रवाल ने कहा, "इस स्टेडियम में कुल 100 करोड़ रुपये खर्च होने हैं। अभी भी यहां निर्माण कार्य चल रहा है। अब तक लगभग 66 करोड़ रुपये खर्च किए जा चुके हैं। हम यहां 2010 तक अंतर्राष्ट्रीय मैच कराने का प्रयास करेंगे। तब तक रायपुर में पांच सितारा होटल और छह लेन वाला एक्सप्रेसवे भी तैयार हो जाएगा।"
हालांकि अधिकारियों का कहना है कि तमाम सुविधाओं से लैस होने के बावजूद इस स्टेडियम में कम से कम पांच साल से पहले कोई अंतर्राष्ट्रीय मैच नहीं खेला जा सकेगा क्योंकि नवगठित छत्तीसगढ़ राज्य क्रिकेट संघ को भारतीय क्रिकेट कंट्रोल बोर्ड (बीसीसीआई)से मान्यता नहीं मिली है।
बहरहाल, इस स्टेडियम में 13 खंड हैं, जिनका नामकरण राज्य की प्रसिद्ध नदियों के नाम पर किया गया है। ये खंड हैं-महानदी, इंद्रावती, शिवनाथ, करुण, अपरा, पायरी, लीलागर, सोन, हसदेव, कनहार, केलो और रेहार।
स्टेडियम के 12वें और 13वें खंड को मिलाकर एक विशेष खंड बनाया गया है, जिसका नाम महानदी खंड रखा गया है। इसमें पेवेलियन और अतिविशिष्ठ लोगों के बैठने की जगह है। मीडिया बॉक्स इंद्रावती खंड में बनाया गया है।
पचास एकड़ में बने इस स्टेडियम में इलेक्ट्रॉनिक स्कोर बोर्ड, नौ पिचें और छह हजार कारें खड़ी करने की जगह है। इसके अलावा यहां 11 टिकट प्लाजा भी हैं। साथ ही यहां एक शानदार रेस्तरां और एक क्रिकेट संग्रहालय का निर्माण किया जा रहा है।